Απόφαση της Επιτροπής

της 6ης Φεβρουαρίου 2004

για τη λήψη συγκεκριμένων προστατευτικών μέτρων σχετικά με τη γρίπη των ορνίθων σε πολλές ασιατικές χώρες

[κοινοποιηθείσα υπό τον αριθμό Ε(2004) 389]

(Κείμενο που παρουσιάζει ενδιαφέρον για τον ΕΟΧ)

(2004/122/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ(1), όπως τροποποιήθηκε την τελευταία φορά από την οδηγία 96/43/ΕΚ(2), και ιδίως το άρθρο 18 παράγραφος 1 και 6,

την οδηγία 97/78/ΕΚ του Συμβουλίου, της 18ης Δεκεμβρίου 1997, για τον καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες(3), και ιδίως το άρθρο 22 παράγραφος 1, 5 και 6,

Εκτιμώντας τα ακόλουθα:

(1) Η γρίπη των ορνίθων αποτελεί λοιμώδη ιογενή ασθένεια των πουλερικών και των πτηνών, που προκαλεί θνησιμότητα και διαταραχές οι οποίες είναι δυνατόν να λάβουν ταχέως διαστάσεις επιζωοτίας και η οποία μπορεί να αποτελέσει σοβαρή απειλή για την υγεία των ζώων και τη δημόσια υγεία και να μειώσει κατακόρυφα την κερδοφορία της πτηνοτροφίας.

(2) Η γρίπη των ορνίθων έχει διαπιστωθεί σε πολλές ασιατικές χώρες, συμπεριλαμβανομένης της Καμπότζης, της Ινδονησίας, της Ιαπωνίας, του Λάος, του Πακιστάν, της Λαϊκής Δημοκρατίας της Κίνας, περιλαμβανομένης της επικράτειας του Χονγκ Κονγκ, της Νότιας Κορέας, της Ταϊλάνδης και του Βιετνάμ.

(3) Από 3ης Φεβρουαρίου 2004 έχουν αναφερθεί δώδεκα περιστατικά μόλυνσης από στελέχη του ιού της γρίπης των ορνίθων, στο Βιετνάμ και την Ταϊλάνδη, εκ των οποίων ορισμένα ήταν θανατηφόρα.

(4) Δεν επιτρέπεται η εισαγωγή ζώντων πουλερικών και ζώντων στρουθιονίδων, συμπεριλαμβανομένων των αβγών τους προς επώαση, που μπορεί να αποτελέσουν κίνδυνο εισαγωγής της νόσου στην Κοινότητα, από οποιαδήποτε από αυτές τις χώρες.

(5) Η απόφαση 94/984/ΕΚ της Επιτροπής καθορίζει τους υγειονομικούς όρους και τα κτηνιατρικά πιστοποιητικά που απαιτούνται για την εισαγωγή νωπού κρέατος πουλερικών(4)· η Ταϊλάνδη και τμήματα της επικράτειας της Λαϊκής Δημοκρατίας της Κίνας περιλαμβάνονται στην εν λόγω απόφαση.

(6) Η απόφαση 2000/609/ΕΚ της Επιτροπής καθορίζει τους όρους υγείας των ζώων, δημόσιας υγείας και κτηνιατρικής πιστοποίησης για τις εισαγωγές κρέατος εκτρεφομένων στρουθιονίδων(5)· η Ταϊλάνδη περιλαμβάνεται στην εν λόγω απόφαση.

(7) Η απόφαση 2000/572/ΕΚ της Επιτροπής καθορίζει τους όρους όσον αφορά την υγεία των ζώων και τη δημόσια υγεία καθώς και την κτηνιατρική πιστοποίηση για την εισαγωγή κιμάδων και παρασκευασμάτων κρέατος προερχομένων από τρίτες χώρες(6)· στο πλαίσιο της εν λόγω απόφασης επιτρέπεται η εισαγωγή παρόμοιων προϊόντων στην Κοινότητα, από την Ταϊλάνδη και τμήματα της επικράτειας της Λαϊκής Δημοκρατίας της Κίνας.

(8) Η απόφαση 2000/585/ΕΚ της Επιτροπής καθορίζει τους όρους σχετικά με την υγεία των ζώων και τη δημόσια υγεία καθώς και την κτηνιατρική πιστοποίηση για τις εισαγωγές κρέατος αγρίων και εκτρεφομένων θηραμάτων και κουνελιών από τρίτες χώρες(7), και η Ταϊλάνδη περιλαμβάνεται στην εν λόγω απόφαση.

(9) Εισαγωγές των ακόλουθων προϊόντων, από την Ταϊλάνδη προς την Κοινότητα, από πτηνά που έχουν σφαγεί μετά την 1η Ιανουαρίου 2004: α) νωπό κρέας πουλερικών, στρουθιονίδων, αγρίων και εκτρεφομένων θηραμάτων, β) παρασκευάσματα κρέατος και προϊόντων κρέατος που συνίσταται σε ή περιέχει κρέας αυτών των ειδών, γ) πρώτη ύλη για την παρασκευή τροφών ζώων συντροφιάς και αβγά για κατανάλωση από τον άνθρωπο, έχουν ανασταλεί με την απόφαση 2004/84/ΕΚ της Επιτροπής(8), ενώ οι εισαγωγές αυτών των προϊόντων δεν επιτρέπονται από καμία από τις προαναφερόμενες χώρες.

(10) Σύμφωνα με το κεφάλαιο 14 1 (Β) του παραρτήματος Ι της οδηγίας 92/118/ΕΟΚ του Συμβουλίου (εφαρμόσιμη μόνο έως την 30η Απριλίου 2004) και με τον κανονισμό (ΕΚ) αριθ. 1774/2002, η εισαγωγή ακατέργαστης κόπρου πουλερικών μπορεί να επιτραπεί μόνο από εκείνες τις τρίτες χώρες που έχουν λάβει έγκριση εισαγωγής στην Κοινότητα νωπού κρέατος πουλερικών και, επομένως, παρόμοιες εισαγωγές δεν μπορούν πλέον να εγκρίνονται από αυτές τις διατάξεις.

(11) Η απόφαση 97/222/ΕΚ(9) της Επιτροπής θεσπίζει κατάλογο τρίτων χωρών από τις οποίες τα κράτη μέλη επιτρέπουν την εισαγωγή προϊόντων με βάση το κρέας και καθορίζει καθεστώτα επεξεργασίας ώστε να αποφεύγεται ο κίνδυνος μετάδοσης νόσων μέσω αυτών των προϊόντων. Η επεξεργασία που πρέπει να εφαρμόζεται στο προϊόν εξαρτάται από την υγειονομική κατάσταση της χώρας προέλευσης, σε σχέση με το είδος από το οποίο λαμβάνεται το κρέας· για την αποφυγή άσκοπων εμποδίων στο εμπόριο, πρέπει να εξακολουθήσουν να επιτρέπονται εισαγωγές προϊόντων από κρέας πουλερικών που προέρχονται από την Ταϊλάνδη, τα οποία έχουν υποβληθεί σε επεξεργασία σε θερμοκρασία τουλάχιστον 70 βαθμών Κελσίου.

(12) Όσον αφορά τις υγειονομικές απαιτήσεις, επιτρεπόταν η εισαγωγή νωπού κρέατος πουλερικών από ορισμένα τμήματα της επικράτειας της Λαϊκής Δημοκρατίας της Κίνας στην Κοινότητα, όμως στη συνέχεια ανεστάλη με την απόφαση 2002/69/ΕΚ της Επιτροπής(10) στις αρχές του 2002, λόγω ορισμένων απαιτήσεων για τη δημόσια υγεία. Δεδομένης της σημερινής κατάστασης σχετικά με τη γρίπη των ορνίθων ενδείκνυται, για λόγους σαφήνειας και νομικής βεβαιότητας, και από πλευράς ζωικής υγείας η αναστολή της εισαγωγής νωπού κρέατος πουλερικών, παρασκευασμάτων κρέατος που συνίστανται σε ή περιέχουν τεμάχια πουλερικού και πρώτης ύλης για τροφές ζώων συντροφιάς ή ζωοτροφές που περιέχουν οποιοδήποτε μέρος πουλερικού.

(13) Όσον αφορά τις υγειονομικές απαιτήσεις, η εισαγωγή αβγών για κατανάλωση από τον άνθρωπο επιτρέπεται κατ' αρχήν από την Ταϊλάνδη, τη Λαϊκή Δημοκρατία της Κίνας και τη Νότιο Κορέα, όμως καμία από τις χώρες αυτές δεν έχει υποβάλει τις απαραίτητες εγγυήσεις δημόσιας υγείας που απαιτούνται για την έγκριση παρόμοιων εισαγωγών. Επομένως, για λόγους σαφήνειας και νομικής βεβαιότητας, και για λόγους υγείας των ζώων ενδείκνυται η απαγόρευση παρόμοιων εισαγωγών.

(14) Σύμφωνα με την οδηγία 92/118/ΕΟΚ του Συμβουλίου(11) (εφαρμόσιμη μόνο έως την 30ή Απριλίου 2004) και με τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου(12), επιτρέπεται η εισαγωγή μη κατεργασμένων κυνηγετικών τροπαίων από πτηνά που προέρχονται από την Ταϊλάνδη, τη Λαϊκή Δημοκρατία της Κίνας και τη Νότιο Κορέα. Δεδομένης της τρέχουσας κατάστασης όσον αφορά τη γρίπη των ορνίθων στις χώρες αυτές, οι εισαγωγές αυτές πρέπει να ανασταλούν, για την πρόληψη κάθε κινδύνου εισαγωγής της νόσου στην Κοινότητα.

(15) Σύμφωνα με την οδηγία 92/118/ΕΟΚ του Συμβουλίου (εφαρμόσιμη μόνο έως την 30ή Απριλίου 2004) και με τον κανονισμό (ΕΚ) αριθ. 1774/2002, επιτρέπεται η εισαγωγή ακατέργαστων πτερών ή τμημάτων πτερών που προέρχονται από ασιατικές χώρες που έχουν πληγεί από τη γρίπη των ορνίθων και αναφέρονται στην παράγραφο 2 προηγουμένως. Δεδομένης της τρέχουσας κατάστασης όσον αφορά τη γρίπη των ορνίθων στις χώρες αυτές, οι εισαγωγές αυτές πρέπει να ανασταλούν, για την πρόληψη κάθε κινδύνου εισαγωγής της νόσου στην Κοινότητα. Ωστόσο, η εισαγωγή πτερών μπορεί να επιτρέπεται με συνοδευτικό εμπορικό έγγραφο στο οποίο θα αναφέρεται ότι τα πτερά έχουν υποβληθεί σε συγκεκριμένη επεξεργασία.

(16) Σύμφωνα με την απόφαση 2000/666/ΕΚ της Επιτροπής(13), επιτρέπεται η εισαγωγή πτηνών πλην των πουλερικών από όλα τα κράτη μέλη του ΟΙΕ (Διεθνής Οργανισμός Επιζωοτιών), υπόκειται όμως στην παροχή εγγυήσεων για την υγεία των ζώων από τη χώρα καταγωγής και σε αυστηρά μέτρα απομόνωσης (καραντίνα) μετά την εισαγωγή στα κράτη μέλη, ούτως ώστε να αποτραπεί η πιθανή είσοδος νόσων των πουλερικών στα κοινοτικά σμήνη πουλερικών.

(17) Ωστόσο, λόγω της εξαιρετικής κατάστασης που επικρατεί ως προς την εν λόγω νόσο σε πολλές ασιατικές χώρες και εξαιτίας των πιθανών σοβαρών συνεπειών που συνδέονται με τα σχετικά ειδικά στελέχη του ιού της γρίπης των ορνίθων, ως πρόσθετο μέτρο προφύλαξης, έχει ανασταλεί με την απόφαση 2004/93/ΕΚ της Επιτροπής(14) η εισαγωγή πτηνών πλην των πουλερικών, καθώς επίσης και πτηνών συντροφιάς που συνοδεύουν τους κατόχους τους, στην Ευρωπαϊκή Ένωση από την Καμπότζη, την Ινδονησία, την Ιαπωνία, το Λάος, το Πακιστάν, τη Λαϊκή Δημοκρατία της Κίνας, περιλαμβανομένης της επικράτειας του Χονγκ Κονγκ, τη Νότια Κορέα, την Ταϊλάνδη και το Βιετνάμ, ούτως ώστε να αποκλειστεί κάθε κίνδυνος εμφάνισης της νόσου σε σταθμούς απομόνωσης (καραντίνας) που λειτουργούν υπό την εποπτεία των κρατών μελών.

(18) Για την κωδικοποίηση των μέτρων που θεσπίζονται όσον αφορά τη γρίπη των ορνίθων στην Ασία και για να γίνουν οι απαραίτητες τεχνικές και νομικές προσαρμογές ανακαλείται η ισχύς των αποφάσεων 2004/84/ΕΚ και 2004/93/ΕΚ και εκδίδεται νέα απόφαση.

(19) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Τα κράτη μέλη αναστέλλουν την εισαγωγή από την επικράτεια της Ταϊλάνδης:

- νωπού κρέατος πουλερικών, στρουθιονίδων, εκτρεφομένων και αγρίων πτερωτών θηραμάτων,

- προϊόντων με βάση το κρέας πουλερικών και παρασκευασμάτων κρέατος που συνίστανται σε ή περιέχουν κρέας των προαναφερθέντων ειδών,

- πρώτων υλών για τροφές ζώων συντροφιάς και ακατέργαστου υλικού ζωοτροφών που περιέχει τμήματα αυτών των ειδών, και

- αβγών για κατανάλωση από τον άνθρωπο και μη κατεργασμένα κυνηγετικά τρόπαια από κάθε είδος πτηνού.

2. Κατά παρέκκλιση από το άρθρο 1, τα κράτη μέλη επιτρέπουν την εισαγωγή προϊόντων που καλύπτονται από το παρόν άρθρο, τα οποία προέρχονται από πτηνά που έχουν σφαγεί πριν από την 1η Ιανουαρίου 2004.

3. Στα κτηνιατρικά πιστοποιητικά/εμπορικά έγγραφα που συνοδεύουν τις αποστολές των προϊόντων που αναφέρονται στην παράγραφο 2, περιλαμβάνονται οι ακόλουθες λέξεις ανάλογα με το είδος:

"Νωπό κρέας πουλερικών/Νωπό κρέας στρουθιονίδων/Νωπό κρέας αγρίων πτερωτών θηραμάτων/Νωπό κρέας εκτρεφόμενων πτερωτών θηραμάτων/Προϊόν με βάση το κρέας που συνίσταται σε ή περιέχει κρέας πουλερικών, στρουθιονίδων, εκτρεφόμενων ή αγρίων πτερωτών θηραμάτων/Παρασκεύασμα κρέατος που συνίσταται σε ή περιέχει κρέας πουλερικών, στρουθιονίδων, εκτρεφόμενων ή αγρίων πτερωτών θηραμάτων/Πρώτη ύλη για τροφές ζώων συντροφιάς και ακατέργαστο υλικό ζωοτροφών που περιέχει τμήματα πουλερικών, στρουθιονίδων, εκτρεφόμενων ή αγρίων πτερωτών θηραμάτων(15) που προέρχεται από πτηνά που έχουν σφαγεί πριν από την 1η Ιανουαρίου 2004 και σύμφωνα με το άρθρο 1 παράγραφος 2 της απόφασης 2004/122/ΕΚ"

4. Κατά παρέκκλιση της παραγράφου 1, τα κράτη μέλη επιτρέπουν την εισαγωγή προϊόντων με βάση το κρέας που συνίστανται σε ή περιέχουν κρέας πουλερικών, στρουθιονίδων, εκτρεφόμενων ή αγρίων πτερωτών θηραμάτων, όταν το κρέας αυτών των ειδών έχει υποστεί τις ειδικές επεξεργασίες που αναφέρονται στα σημεία Β, Γ ή Δ στο τμήμα IV του παραρτήματος της απόφασης 97/222/ΕΚ της Επιτροπής.

Άρθρο 2

Τα κράτη μέλη αναστέλλουν την εισαγωγή από τη Λαϊκή Δημοκρατία της Κίνας:

- νωπού κρέατος πουλερικών,

- παρασκευασμάτων κρέατος και προϊόντων με βάση το κρέας που συνίστανται σε ή περιέχουν κρέας πουλερικών,

- πρώτων υλών για τροφές ζώων συντροφιάς και ακατέργαστου υλικού ζωοτροφών που περιέχει τμήματα πουλερικών, και

- αβγών για κατανάλωση από τον άνθρωπο και μη επεξεργασμένα κυνηγετικά τρόπαια από κάθε είδος πτηνού.

Άρθρο 3

Τα κράτη μέλη αναστέλλουν την εισαγωγή από τη Νότιο Κορέα:

- πρώτων υλών για τροφές ζώων συντροφιάς και ακατέργαστου υλικού ζωοτροφών που περιέχει τμήματα πουλερικών, και

- αβγών για κατανάλωση από τον άνθρωπο και μη επεξεργασμένα κυνηγετικά τρόπαια από κάθε είδος πτηνού.

Άρθρο 4

1. Τα κράτη μέλη αναστέλλουν την εισαγωγή από την Καμπότζη, την Ινδονησία, την Ιαπωνία, το Λάος, το Πακιστάν, τη Λαϊκή Δημοκρατία της Κίνας, περιλαμβανομένης της επικράτειας του Χονγκ Κονγκ, τη Νότιο Κορέα, την Ταϊλάνδη και το Βιετνάμ:

- ακατέργαστων πτερών και τμημάτων πτερών, και

- "ζώντων πτηνών πλην των πουλερικών" όπως ορίζεται στην απόφαση 2000/666/ΕΚ της Επιτροπής, συμπεριλαμβανομένων των πτηνών που συνοδεύουν τους κατόχους τους (πτηνά συντροφιάς).

2. Για την εισαγωγή επεξεργασμένων πτερών ή τμημάτων πτερών (πλην επεξεργασμένων διακοσμητικών πτερών, επεξεργασμένων πτερών που φέρουν μαζί τους ταξιδιώτες για ιδιωτική χρήση ή αποστολών επεξεργασμένων πτερών προς ιδιώτες για μη βιομηχανικούς σκοπούς), την αποστολή πρέπει να συνοδεύει εμπορικό έγγραφο στο οποίο θα αναφέρεται ότι τα επεξεργασμένα πτερά ή τμήματα αυτών έχουν υποστεί επεξεργασία σε ρεύμα υδρατμού ή σε κάποια άλλη μέθοδο που να αποκλείει τη μετάδοση παθογόνων οργανισμών.

Άρθρο 5

Ανακαλείται η ισχύς των αποφάσεων 2004/84/ΕΚ και 2004/93/ΕΚ.

Άρθρο 6

Τα κράτη μέλη τροποποιούν τα μέτρα που εφαρμόζουν στις εισαγωγές έτσι ώστε να είναι σύμφωνα με την παρούσα απόφαση και δημοσιοποιούν αμέσως και κατά τον ενδεδειγμένο τρόπο τα θεσπιζόμενα μέτρα. Ενημερώνουν αμέσως περί αυτού την Επιτροπή.

Άρθρο 7

Η παρούσα απόφαση ισχύει έως την 15η Αυγούστου 2004.

Άρθρο 8

Η παρούσα απόφαση απευθύνεται στα κράτη μέλη.

Βρυξέλλες, 6 Φεβρουαρίου 2004.

Για την Επιτροπή

David Byrne

Μέλος της Επιτροπής

(1) ΕΕ L 268 της 24.9.1991, σ. 56.

(2) ΕΕ L 162 της 1.7.1996, σ. 1.

(3) ΕΕ L 24 της 31.1.1998, σ. 9.

(4) ΕΕ L 378 της 31.12.1994, σ. 11· όπως τροποποιήθηκε τελευταία από την απόφαση 2002/477/ΕΚ (ΕΕ L 164 της 22.6.2002, σ. 39).

(5) ΕΕ L 258 της 12.10.2000, σ. 49· όπως τροποποιήθηκε τελευταία από την απόφαση 2003/573/ΕΚ (ΕΕ L 194, 1.8.2003, σ. 89).

(6) ΕΕ L 240 της 23.9.2000, σ. 19.

(7) ΕΕ L 251 της 6.10.2000, σ. 1· όπως τροποποιήθηκε τελευταία από την απόφαση 2002/646/ΕΚ (ΕΕ L 211, 7.8.2002, σ. 23).

(8) ΕΕ L 17 της 24.1.2004, σ. 57.

(9) ΕΕ L 98 της 4.4.1997, σ. 39· όπως τροποποιήθηκε τελευταία από την απόφαση 2003/826/ΕΚ (ΕΕ L 311 της 27.11.2003, σ. 29).

(10) ΕΕ L 30 της 31.1.2002, σ. 50· που αντικαταστάθηκε από την απόφαση 2002/994/ΕΚ (ΕΕ L 348 της 21.1.2002, σ. 154)· όπως τροποποιήθηκε τελευταία από την απόφαση 2003/72/ΕΚ (ΕΕ L 26 της 31.1.2003, σ. 84).

(11) ΕΕ L 62 της 15.3.1993, σ. 49· όπως τροποποιήθηκε τελευταία από την απόφαση 2003/721/ΕΚ (ΕΕ L 260 της 11.10.2003, σ. 21).

(12) ΕΕ L 273 της 10.10.2002, σ. 1.

(13) ΕΕ L 278 της 31.10.2000, σ. 26· όπως τροποποιήθηκε την τελευταία από την απόφαση 2002/279/ΕΚ (ΕΕ L 99 της 16.4.2002, σ. 17).

(14) ΕΕ L 27 της 30.1.2004, σ. 55.

(15) Διαγράψτε ανάλογα.